হত্যার জন্য গরু-মোষ-উটের কেনাবেচার উপর নির্দেশিকা জারি করা নিয়ে রাজনৈতিক তরজা তুঙ্গে। মমতা বন্দ্যোপাধ্যায় বা কেরলের মুখ্যমন্ত্রী পিনারাই বিজয়ন ক্রমাগত আক্রমণ করে চলেছেন প্রধানমন্ত্রী নরেন্দ্র মোদী ও বিজেপি-সহ সঙ্ঘ-পরিবারকে। 
কিন্তু এই নির্দেশিকার পিছনে আসল মাথা পশু অধিকার কর্মী গৌরী মৌলেখি। 
আপাতত মাদ্রাজ হাইকোর্টের নির্দেশে এই নতুন নিয়মের উপর চার সপ্তাহের স্থগিতাদেশ জারি হয়েছে। কিন্তু এই নিয়ম তৈরি করার পরিকল্পনা নরেন্দ্র মোদী একদিনে করেননি।
গো-মাংসের জন্য গবাদি পশুর বাজার থেকে গরু-মোষ-উট ইত্যাদি কেনাবেচা করা যাবে না— এই নির্দেশিকার পিছনে একটি ছোট ইতিহাস রয়েছে। ২০১৪ সালে সুপ্রিম কোর্টে একটি রিট পিটিশন দাখিল করেছিলেন গৌরী। 
সেই আবেদনের মূল প্রতিপাদ্য ছিল, ভারত থেকে নেপালে গরু পাচার করা বন্ধ করা। কারণ একটি ধর্মীয় আচারের জন্য সেই গরু বলি দেওয়া হতো। সেই আবেদনের শুনানি চলতে চলতে বৃহত্তর পরিপ্রেক্ষিতে আদালত মামলাটিকে দেখে।
সুপ্রিম কোর্টই গতবছর সরকারকে বলে, পশু বাজার নিয়ন্ত্রণ করতে যেন নতুন নিয়ম তৈরি করতে হবে। 
আরও পড়ুন:—
মোদী সরকার কি মমতার চাপের কাছে মাথা নোয়াবে, বড় ইঙ্গিত কেন্দ্রের
গো হত্যা বন্ধে গোটা দেশে কড়া কানুন, চাপে রাজ্য সরকার। জানুন কোন রাজ্যে কী আইন
একটি সর্বভারতীয় সংবাদমাধ্যমকে দেওয়া সাক্ষাৎকারে মৌলেখি জানিয়েছেন, ‘‘২০০৯ সাল থেকে আমি উত্তরপ্রদেশ, উত্তরাখণ্ড, কেরল ও পশ্চিমবঙ্গের পশু বাজারের উপর তথ্য সংগ্রহ করছি। আমি দেখেছি গো-পালকদের জন্য নয়, গো-পাচারের জন্যই এই পশু বাজারগুলি ব্যবহার করা হচ্ছে।’’ 
তিনি এটিই দাবি করেছেন যে, গরুগুলিকে চার পাঁচ দিন হাঁটিয়ে নিয়ে গিয়ে হয় সীমান্ত পেরিয়ে পাচার করে দেওয়া হচ্ছে বা সেগুলির কসাইখানায় ঠাঁই হচ্ছে। পশুরক্ষা কর্মী হিসেবে তিনি অন্তত ৪৫টি মামলা বিভিন্ন আদালতে করেছেন। 
তবে গৌরীর মতে নতুন নির্দেশিকাটির ভুল ব্যাখ্যা করা হচ্ছে। তাঁর কথায়, ‘‘নতুন নির্দেশিকাটি কারও খাদ্যাভ্যাসের উপর নিয়ন্ত্রণ করার জন্য নয়। নতুন নিয়মে কোথাও বলা নেই যে গোমাংস খাওয়ার জন্য গবাদি পশু কেনা যাবে না। শুধু বলা হয়েছে, গোহত্যার জন্য কৃষিবাজার থেকে গরু-মোষ ইত্যাদি কেনা যাবে না। কিন্তু পশু খামার থেকে সরাসরি কেনা যেতেই পারে। সেখানে কোনও নিষেধাজ্ঞা নেই।’’
গৌরী মৌলেখির অন্য পরিচয় হল, তিনি কেন্দ্রীয় মন্ত্রী মানেকা গাঁধীর উপদেষ্টা। মানেকার পিপল ফর অ্যানিম্যালসের সঙ্গে শুরু থেকেই যুক্ত গৌরী।